**חברה, אומנות ומנהיגות - אורט יד לבוביץ' נתניה**

**משימת הערכה**

מגיש: נדבי נוקד 034091645

**חלק א' – יחידת הוראה:**

**שם המפגש:**

***"מה שהכי מעצבן אותי זה ש..."***

**מטרת המפגש:**

למפגש זה שתי מטרות מרכזיות ותועלת יצירתית נוספת.

1. זה תרגיל ביצירת מודעות לבעיות ומטרדים שנמצאים בסביבה הקרובה.
2. יצירת המודעות מכינה את הקרקע לדיון באופן שבו באים לידי ביטוי ערכים שבהם מחזיקים חברי הקבוצה. היא מאפשרת למצוא מכנה משותף ולאתר מיזמים פוטנציאליים – בסיס טוב להתקדמות לקראת מטרה קבוצתית משותפת במסגרת לימודי מנהיגות.
3. תועלת יצירתית: העמדה של תערוכת אד-הוק של קולאז'ים שמייצגים בעיות שונות שמעניינות את תלמידי הכיתה.

**כלים אמנותיים שבהם ייעשה שימוש:**

* יצירת קולאז' של פוסטים וכתבות בתחומים של מפגעים, בעיות, מחדלים - נושאים שדורשים טיפול, העלאת מודעות.
* כתיבת נאום קצר שמלווה את הקולאז' (ראו גם סעיף המיומנות).

**מיומנות:**

נאום, בין אם כתוב או שנאמר בעל פה ומשמש כפרזנטציה עם פאתוס עבור הקולאז' והבעיה המוצגת בו. הנאום תמיד יתחיל בהצגה עצמית קצרה ויכלול את משפט המפתח **"מה שמעצבן אותי זה ש..."** כקישור לנושא המוצג.

**סידור הכיתה:**

כיסאות במעגל פנימי. מחוץ לו – צמדי שולחנות בצורת "איים" לצורך עבודה.

**חומרי עזר על כל "אי":**

מקומונים מודפסים

פוסטים מודפסים מתוך ארכיון הפורום השכונתי (למשל "קריית השרון")

מגזינים ישנים כחומר גלם לקולאז' ולצורך השראה

מספריים

דבק

יריעת נייר קבוצתית

**משך המפגש:**

שעה וחצי

**מהלך המפגש:**

**פתיחה (5 דקות):** מה מעצבן אתכם?

הטמנת אסבסט באופן לא חוקי ליד גני ילדים בשכונה? חשד לשחיתות בעירייה? תאוות בצע של קבלנים? ביורוקרטיה סבוכה בנושאים שאמורים להיות פשוטים? טרקטורונים שנוסעים ליד הבית שלכם באופן מסוכן ולא חוקי? אשפה שממלאת את הרחובות? כל הנושאים הללו ואחרים מופיעים מעת לעת בפורום השכונתי ובמקומונים העירוניים.

מה מעצבן אתכם? מפחיד אתכם? איזה נושא הוא "ייהרג ובל יעבור" מבחינתכם? מה הייתם רוצים לשנות? ליצור לגביו מודעות של אנשים נוספים? על מה הייתם רוצים לדבר?

**משימת קולאז' ונאום (40 דקות):**

הכיתה מתחלקת לצוותים של 3-4 תלמידים שעובדים בשולחנות הצמודים מחוץ למעגל.

על כל שולחן - מקומונים, פוסטים מודפסים שמתארים בעיות ומטרדים מהפורום השכונתי, חומרי גלם נוספים (מגזינים) , מספריים, דבק ויריעה לעיצוב הקולאז'.

המשימה כוללת שלושה שלבים:

* **איתור הבעיה שתהיה נושא הקולאז'.** לשם כך נדרשת סריקה מהירה של העיתונים ושל הפוסטים מהפורום. הסריקה הראשונית לא יכולה להיות מעמיקה והיא באופן טיפוסי תתמקד בתמונות שנלוות לפוסטים ולכתבות, בכותרות ובכותרות משנה (נושא משנה שאפשר לשוחח לגביו הוא האופן שבו הממד החזותי של ידיעות ופוסטים מהווה מלכודת לתשומת הלב שלנו – חשוב לדעת את זה הן כדי לצרוך תקשורת באופן ביקורתי יותר, והן כדי לעשות שימוש מושכל בנטייה האנושית הזו, בדרכנו ליצור מיצב חזותי בעצמנו).
* **יצירת הקולאז'.** אחרי הכרעה קבוצתית לגבי נושא הקולאז', יתחילו חלק מחברי הצוות במלאכת עיצובו. המטרה תהיה ליצור תוצר חזותי שממחיש באופן הטוב ביותר את הבעיה הנבחרת. התוצר החזותי יכול להיות בשילובים של טקסט ותמונות, הוא יכול להיות מטפורי או הדבר עצמו.
* **כתיבת נאום.** במקביל ליצירת הקולאז' יעבוד חלק מהצוות על נאום שנועד להביא למודעותנו (אורך הנאום יהיה לפחות דקה-שתיים) את קיומה של הבעיה, ולהסביר כיצד היא רלוונטית לחיינו. לשם כתיבתו יכולים התלמידים להיעזר במקורות מידע מקוונים.

**תערוכה (10 דקות):**

תוצרי הקולאז' יוצגו על גבי כל צמד שולחנות ("אי") במעגל החיצוני של הכיתה, באופן שיוצר תערוכה אד-הוק. כל תלמיד בכיתה ינוע בכיוון השעון בין ה"איים" במטרה להתרשם מהאופן שבו בחרו לייצג הצוותים האחרים את הבעיה.

**אפשרות:** ניתן להשתמש בדוח אישי למילוי, שבו יכתוב כל תלמיד את ענן הרגשות שמעלה בו כל קולאז', ואת מידת הרלוונטיות של הבעיה לחייו האישיים ולחיים בשכונה (בסולם של 1-5).

**נאומים (25 דקות):**

אחרי התערוכה (שאופייה חופשי למדי), מגיע השלב שבו חברי כל קבוצה חוזרים ל"אי" שלהם ומציגים את הבעיה שבה בחרו להתמקד באמצעות הנאום שנכתב מראש. למעשה, הנאום נועד לשווק את הבעיה לחברים לכיתה, להסביר למה היא רלוונטית, מציקה, ראויה להתייחסות.

אם נעשה שימוש בדוח האישי - אחרי כל נאום יוכל כל תלמיד לבחון האם ענן הרגשות השתנה במשהו, והאם מידת הרלוונטיות של הבעיה נותרה כפי שהיתה, או שמא הפכה להיות בוערת יותר (או פחות).

משך הזמן שיש להקצות לחלק זה בפועל מושפע ממספר הצוותים המציגים (שהוא יחסי לגודל הכיתה) ומהמשך של כל נאום. ניתן לאפשר לחברי הכיתה לשאול שאלות אחרי הנאום. מחנכי מנהיגות יכולים להוסיף שאלות או להעשיר את הידע הכיתתי בעצמם, במידת הצורך.

**סיכום השיעור (10 דקות) – שאלות מנחות לדיון:**

* מה למדנו על עצמנו דרך הבעיות שאליהן נחשפנו?
* מה נוטה להוציא אותנו מהאדישות?
* האם יש משהו משותף לכל הנושאים שהעלינו?
* האם יש מטרות שיהיה קל לנו יותר להתלכד סביבן באופן כיתתי?

אפשר לסיים את השיעור בהצגת המושג NIMBY (ר"ת של Not In My Back Yard) – ולספר שפעמים רבות שההנעה של אנשים לפעולה היא בשל דברים שקורים בחצר האחורית שלהם (המטפורית או לא), משמע – בעיר בשכונה, ליד הבית, במקום שמפריע להם "בעין", וזה אקטיביזם ראוי שיש לטפח.

**חלק ב' – רפלקציה:**

אל הקהילה הלומדת הגעתי בתחושה שאני אצטרך ללמוד לשחות מהר. אמנם אני יודע להתנהל בכיתה, ביותר מדיסציפלינה אחת, ובו זמנית – איזה כלים יש לי ללמד מנהיגות? בנוסף, כמי שזו שנתו הראשונה כמחנך כיתה, חשתי מחד – שחסרות לי מיומנויות בסיסיות שכבר שגורות אצל מחנכים מנוסים, ומאידך – שמסגרת כזו יכולה להיות חממה או זרז לפיתוח מיומנויות אלה אצלי.

צורנית - הקהילה הלומדת מתכנסת בעולם הפיזי במעגל, וממחישה באופן בלתי אמצעי שאפשרות הלמידה היא רב-כיוונית. בעולם הדיגיטלי היא ממילא משוטחת ומאפשרת לכולם לחלוק ולשתף – רשמים, חוויות ושיטות עבודה.

מהותית – זה מפגש אותנטי בין מורים עם הכשרות שונות, עם ותק שונה (בחינוך, במנהיגות, במערכת החינוך באופן כללי) – בינם לבין עצמם, עם רחל הראל בכובעיה השונים (פעם כרכזת מנהיגות, פעם כמורה מן המניין, פעם כמי שמקשה קושיות סוקרטיות להנעת הדיון), ועם צוות תנועת תרבות.

לחברי צוות תנועת תרבות היה לתפיסתי תפקיד משולש – מעבר לליווי מקצועי של המורים בשטח, ולתרומה מהידע שלהם למפגשי הקהילה, הם גם היו סוכני "האבקה" שהעבירו ידע מעשי בין קבוצות לימוד שונות באמצעות ניסוי וטעיה. חופש התנועה בין קבוצות הלימוד מאפשר להם לצבור ניסיון עם הקהילה ועבורה (באופן מעשי – פעילויות שנוסו בהצלחה בכיתת מנהיגות, למשל, שוחזרו בכיתת עמ"ט).

ברמה האישית, למדתי השנה הרבה על הערך של פתיחת שיעור במשחק, דבר שאימצתי ואני מיישם מעת לעת. אימצתי גם את צורת הישיבה במעגל כאמצעי לשינוי השיח הכיתתי והדינמיקה. למדתי קצת "לשחרר" תלמידים לבצע משימה עצמאית, בלי תלות בדיסציפלינה - פחות להורות, יותר להנחות, להיות זמין ולא דוגמטי.